ธนชาตเชียร์จังหวะดีซื้อหุ้น
บลจ.ธนชาต เชียร์หุ้น ชี้ได้เวลาช้อนของถูก เชื่อไตรมาส 4 เงินไทย-เทศจะกลับเข้าตลาดหุ้นอีกครั้ง&nbsp;
10 ส.ค. 2554

บลจ.ธนชาต เชียร์หุ้น ชี้ได้เวลาช้อนของถูก เชื่อไตรมาส 4 เงินไทย-เทศจะกลับเข้าตลาดหุ้นอีกครั้ง  
นายวีระพล สิมะโรจน์ ผู้จัดการกองทุนตราสารทุน บริษัทหลักทรัพย์จัดการกองทุน (บลจ.) ธนชาต กล่าวว่า ในช่วงนี้เป็นจังหวะดีที่จะกลับเข้าไปลงทุนหุ้น เนื่องจากดัชนีปรับลดลงมาแล้วประมาณ 9-10% จากระดับสูงสุดที่ 1,140 จุด โดยยังเชื่อว่า ในช่วงไตรมาส 4 ปีนี้ จะมีเงินลงทุนไหลกลับเข้ามาลงทุน ทั้งจากนักลงทุนต่างชาติและเม็ดเงินลงทุนในกองทุนเพื่อประหยัดภาษี
“ในช่วงสั้นๆ นี้ตลาดอาจจะยังผันผวน แต่ในไตรมาส 4 ดัชนีน่าจะกลับมาได้ โดยเฉพาะเมื่อความเสี่ยงในสหรัฐอเมริกาและยุโรปลดลง ประกอบกับการเข้ามาซื้อกองทุนรวมหุ้นระยะยาว (LTF) และ กองทุนรวมเพื่อการเลี้ยงชีพ (RMF) ซึ่งนักวิเคราะห์ส่วนใหญ่ยังคงเป้าหมายดัชนีไว้ที่ 1,200 จุด ในสิ้นปีนี้” นายวีระพล กล่าว
นอกจากนี้ นายวีระพล ยังกล่าวอีกว่า จากมาตรการกระตุ้นเศรษฐกิจของรัฐบาลใหม่จะช่วยกระตุ้นเศรษฐกิจในประเทศมากขึ้น โดยเฉพาะนโยบายลดภาษีนิติบุคคล ที่จะทำให้บริษัทจดทะเบียนมีกำไรเพิ่มขึ้นประมาณ 25% ในปี 2555 ซึ่งเพิ่มขึ้นประมาณการเดิมที่นักวิเคราะห์คาดว่า กำไรจะเติบโต 15% และจะทำให้ระดับราคาต่อกำไร (พี/อี) ของตลาดหุ้นไทยอยู่ที่ 8 เท่า ซึ่งถือว่า ราคาค่อนข้างถูกเมื่อเทียบกับตลาดอื่นในภูมิภาค
สำหรับปัญหาเศรษฐกิจในสหรัฐอเมริกานั้น นายวีระพล กล่าวว่า ตลาดคาดการณ์ไว้แล้วว่า ธนาคารกลางสหรัฐฯ จะไม่สามารถปรับเพิ่มดอกเบี้ยได้จนถึงปี 2556 แต่เชื่อว่า เศรษฐกิจสหรัฐฯ น่าจะเป็นเพียงการชะลอการเติบโตเท่านั้น ไม่รุนแรงจนถึงขั้นเศรษฐกิจถดถอย นอกจากนี้ เชื่อว่า หากทางการสหรัฐฯ มั่นใจว่า เศรษฐกิจชะลอตัวลงจะมีมาตรการกระตุ้นเศรษฐกิจ เช่น QE3 ออกมา
ทั้งนี้ ระหว่างวันที่ 11-17 ส.ค. บลจ.ธนชาต เปิดขายกองทุนเปิดธนชาตทริกเกอร์ฟันด์ 3 (T-TRIGGER3) ที่มีนโยบายลงทุนในตลาดหุ้นไทย โดยมีเป้าหมายกำไรประมาณ 8% โดยจะปิดกองทุนเมื่อ กองทุนมีมูลค่าหน่วยลงทุนตั้งแต่ 10.91 บาทขึ้นไป เป็นเวลา 3 วันทำการติดต่อกัน หรืออายุ 1 ปี